b'\n_START_ARTICLE_\nKostnica sv. Mihaela, Trebelno\n_START_SECTION_\nSlogovne zna\xc4\x8dilnosti\n_START_PARAGRAPH_\nPolkro\xc5\xbena apsida rotunde je obrnjena proti jugovzhodu, sega do tal, vendar je precej ni\xc5\xbeja od celotne stavbe. Zidana je iz ve\xc4\x8djih in manj\xc5\xa1ih kosov kamna sivega apnenca, ki se urejajo v plasteh. Oboki, podboji vrat, okenski okviri, rebra in konzole so narejeni iz lehnjaka. Podzidka in podstre\xc5\xa1nega venca nima. Obe sto\xc5\xbe\xc4\x8dasti strehi sta bili neko\xc4\x8d kriti s skodlami, danes pa ju prekrivajo mo\xc4\x8dno potemneli neko\xc4\x8d rde\xc4\x8di stre\xc5\xa1niki na eni strani polkro\xc5\xbene oblike._NEWLINE_Spodnji prostor hrani kosti in ima eno samo odprtino, za\xc5\xa1\xc4\x8diteno z \xc5\xbeeleznimi palicami, obrnjeno proti cerkvi ter ni dostopen. Ostenje te odprtine je zlo\xc5\xbeeno iz \xc5\xbeaganih blokov lehnjaka z \xc5\xbeivimi robovi, vrh pa oblikujeta dva kvadra, ki se stikata pravokotno._NEWLINE_Zgornji prostor, nekdanja kapela sv. Mihaela, je rotunda z nekoliko vzdol\xc5\xbeno apsido, in je dostopen, vhod pa je danes sicer za\xc5\xa1\xc4\x8diten z \xc5\xbeelezno ograjo in se nahaja naravnost v osi apside. Notranji premer rotunde zna\xc5\xa1a 4,15 m, premer zidov pa je celih 80 cm. Zadnikar sklepa, da je imel vhod pod plitvim razbremenilnim lokom ravno preklado. Prostor rotunde pokriva obokana sferi\xc4\x8dna kupola, zlo\xc5\xbeena iz kosov lehnjaka, zalitih z malto v koncentri\xc4\x8dnih krogih, oporo pa ji dajejo kri\xc5\xbeno potekajo\xc4\x8da rebra, ki jim je apsidalna os hkrati simetrala. Na vrhu je mo\xc4\x8d opaziti \xc5\xa1tiridelni kri\xc5\xbeni \xc4\x8dlen enakega prereza, ki ni poudarjen kot sklepnik. Ta rebra niso vzidana v kupolo in se le-ta nanje le naslanja. Rebra za\xc4\x8denjajo mo\xc4\x8dne kockaste konzole, ki imajo odrezano prednjo stran v smeri po\xc5\xa1evno navzdol. Rotunda ima \xc5\xa1e po eno zna\xc4\x8dilno romansko okence na ju\xc5\xbeni in severni strani, ki ima polkro\xc5\xbeni vrh in svetlobni okvir s posnetimi robovi, globoko vrezano v steno stavbe._NEWLINE_Apsida se odpira s polkro\xc5\xbenim lokom iz lehnjaka iz rotunde, vendar nima reber.'